ประกาศธนาคารแห่งประเทศไทยประกาศธนาคารแห่งประเทศไทยเรื่องระบบการควบคุมภายในเกี่ยวกับตั๋วสัญญาใช้เงินและบัตรเงินฝากของบริษัทเงินทุน---------------------- อาศัยอำนาจตามความในมาตรา๒๒ ตรี แห่งพระราชบัญญัติการประกอบธุรกิจเงินทุน ธุรกิจหลักทรัพย์ และธุรกิจเครดิตฟองซิเอร์พ.ศ. ๒๕๒๒ ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติการประกอบธุรกิจเงินทุนธุรกิจหลักทรัพย์ และธุรกิจเครดิตฟองซิเอร์ พ.ศ. ๒๕๒๒ พ.ศ. ๒๕๒๖ธนาคารแห่งประเทศไทยออกข้อกำหนดการควบคุมภายในเกี่ยวกับตั๋วสัญญาใช้เงินและบัตรเงินฝากเพื่อบริษัทเงินทุนถือปฏิบัติดังนี้ ข้อ๑ ให้เก็บรักษาแบบพิมพ์ตั๋วสัญญาใช้เงินและแบบพิมพ์บัตรเงินฝากไว้ในห้องนิรภัยภายใต้การดูแลของเจ้าหน้าที่ผู้รับผิดชอบโดยเฉพาะ พร้อมกับจัดทำทะเบียนควบคุมแบบพิมพ์ทั้งสองให้เป็นปัจจุบันโดยมีรายละเอียดเกี่ยวกับวันที่และจำนวนแบบพิมพ์ที่ได้รับจากโรงพิมพ์ วันที่และจำนวนที่เบิกใช้ และยอดคงเหลือ ข้อ๒ กำหนดให้มีเจ้าหน้าที่ผู้รับผิดชอบในการเบิกแบบพิมพ์ตั๋วสัญญาใช้เงินและบัตรเงินฝากให้ชัดเจนและทุกครั้งในการเบิกแบบพิมพ์ต้องให้เจ้าหน้าที่ผู้รับผิดชอบดังกล่าวลงนามไว้เป็นหลักฐานร่วมกับเจ้าหน้าที่ผู้รับผิดชอบในการเก็บรักษาแบบพิมพ์ตามข้อ๑ ข้อ๓ ให้ทำการตรวจนับยอดคงเหลือของแบบพิมพ์ตั๋วสัญญาใช้เงินและบัตรเงินฝากพร้อมทั้งเปรียบเทียบกับทะเบียนควบคุมแบบพิมพ์ตามข้อ ๑ อย่างน้อยเดือนละครั้ง ข้อ๔ การออกตั๋วสัญญาใช้เงินและบัตรเงินฝาก ให้บริษัทถือปฏิบัติดังนี้ (๑)ตรวจสอบเอกสารหลักฐานทางราชการที่แสดงชื่อและที่อยู่ของลูกค้าผู้ให้กู้ยืมเงิน หรือผู้ฝากเงินรวมทั้งจัดให้มีสำเนาเอกสารหลักฐานดังกล่าว และบัตรตัวอย่างลายมือชื่อของลูกค้าเก็บไว้ที่บริษัทด้วย (๒)การออกตั๋วสัญญาใช้เงินและบัตรเงินฝากต้องเรียงลำดับตามหมายเลขตั๋วสัญญาใช้เงินและบัตรเงินฝากซึ่งเป็นหมายเลขที่โรงพิมพ์ได้จัดพิมพ์ไว้ล่วงหน้า ทั้งนี้ บริษัทอาจพิมพ์เลขที่หรือรหัสอื่นเพิ่มเติมต่างหากจากหมายเลขตั๋วสัญญาใช้เงินหรือบัตรเงินฝากก็ได้เพื่อประโยชน์ในการอ้างอิงและหากมีการยกเลิกตั๋วสัญญาใช้เงินหรือบัตรเงินฝากฉบับใดต้องประทับตรา "ยกเลิก"หน้าตั๋วสัญญาใช้เงินหรือบัตรเงินฝากนั้น และให้จัดเก็บไว้เพื่อประโยชน์ในการควบคุมและตรวจสอบต่อไป (๓)ให้จัดทำทะเบียนควบคุมการออกตั๋วสัญญาใช้เงินและบัตรเงินฝาก โดยมีรายละเอียดอย่างน้อยเกี่ยวกับ วันที่ออก หมายเลขตั๋วสัญญาใช้เงินหรือบัตรเงินฝากชื่อลูกค้า จำนวนเงินตามที่ตราไว้ในตั๋วสัญญาใช้เงินและบัตรเงินฝากวันครบกำหนด และอัตราดอกเบี้ยหรือส่วนลด (๔)ให้จัดทำบัญชีรายตัวลูกค้าตั๋วสัญญาใช้เงินและบัตรเงินฝากโดยมีรายละเอียดอย่างน้อยเกี่ยวกับ วันที่ที่บันทึกรายการหมายเลขตั๋วสัญญาใช้เงินหรือบัตรเงินฝากจำนวนเงินที่ตราไว้ในตั๋วสัญญาใช้เงินหรือบัตรเงินฝากและยอดคงเหลือทั้งสิ้น (๕)จัดให้มีบัญชีคุมยอดคงเหลือ ลูกค้าตั๋วสัญญาใช้เงินและบัตรเงินฝากที่เป็นปัจจุบันและในกรณีที่เป็นการออกบัตรเงินฝากประเภทไม่ระบุอัตราดอกเบี้ยไว้ในบัตรเงินฝาก ให้แสดงยอดคงเหลือแยกต่างหากไว้ด้วย (๖)ให้มีการสอบยันความถูกต้องของยอดคงเหลือในบัญชีรายตัวลูกค้าตาม (๔) กับบัญชีคุมยอดคงเหลือตาม (๕) อย่างน้อยเดือนละครั้ง (๗)ให้บริษัทปิดประกาศรายชื่อ ผู้มีอำนาจลงนามในตั๋วสัญญาใช้เงินและบัตรเงินฝาก พร้อมตัวอย่างลายมือชื่อไว้ในที่เปิดเผยภายในบริษัท ข้อ๕ การรับซื้อ ซื้อลด หรือรับช่วงซื้อลดบัตรเงินฝากที่ออกโดยสถาบันการเงินอื่นให้บริษัทถือปฏิบัติ ดังนี้ (๑)ตรวจสอบเอกสารหลักฐานทางราชการที่แสดงชื่อและที่อยู่ของผู้ขายบัตรเงินฝาก รวมทั้งจัดให้มีสำเนาเอกสารหลักฐานดังกล่าว (๒)ตรวจสอบความสมบูรณ์ของบัตรเงินฝาก การสลักหลังบัตรเงินฝากและยืนยันความถูกต้องกับสถาบันการเงินผู้ออกบัตรเงินฝากนั้นก่อนชำระเงินให้แก่ผู้ขายบัตรเงินฝาก (๓)จัดให้มีทะเบียนควบคุมการรับซื้อ ซื้อลด หรือรับช่วงซื้อลดบัตรเงินฝากโดยมีรายละเอียดอย่างน้อยเกี่ยวกับ วันที่รับซื้อชื่อผู้ขาย ชื่อสถาบันการเงินผู้ออกบัตรเงินฝากหมายเลขบัตรเงินฝาก จำนวนเงินที่ตราไว้ในบัตรเงินฝากวันครบกำหนด อัตราดอกเบี้ยหรือส่วนลด จำนวนดอกเบี้ยหรือส่วนลด และจำนวนเงินสุทธิที่บริษัทจ่ายทั้งนี้ ในกรณีที่บริษัทได้ขายบัตรเงินฝากที่ได้รับซื้อ ซื้อลด หรือรับช่วงซื้อลดต่อไปหรือได้นำบัตรเงินฝากไปขอรับเงินคืนเมื่อบัตรเงินฝากนั้นครบกำหนดให้ระบุเป็นหมายเหตุพร้อมระบุวันที่เกิดรายการไว้ด้วย (๔)จัดทำบัญชีรายตัวสถาบันการเงินผู้ออกบัตรเงินฝาก โดยมีรายละเอียดอย่างน้อยเกี่ยวกับ วันที่ที่บันทึกรายการหมายเลขบัตรเงินฝากจำนวนเงินที่ตราไว้ในบัตรเงินฝากและยอดคงเหลือทั้งสิ้น (๕)เก็บรักษาบัตรเงินฝากที่บริษัทได้รับซื้อ ซื้อลด หรือรับช่วงซื้อลดไว้ในห้องนิรภัยภายใต้การดูแลของเจ้าหน้าที่ผู้รับผิดชอบโดยเฉพาะและให้ตรวจนับเปรียบเทียบกับบัญชีรายตัวสถาบันการเงินผู้ออกบัตรเงินฝากอย่างน้อยเดือนละครั้งทั้งนี้ ให้จัดทำรายละเอียดการตรวจนับเป็นหลักฐานลงนามโดยผู้มีหน้าที่รับผิดชอบตั้งแต่ผู้จัดการฝ่ายขึ้นไปด้วย ข้อ๖ การขาย ขายลด หรือขายช่วงลดบัตรเงินฝากที่ออกโดยสถาบันการเงินอื่นให้บริษัทถือปฏิบัติ ดังนี้ (๑)จัดทำทะเบียนการขายบัตรเงินฝากที่ออกโดยสถาบันการเงินอื่นที่เป็นปัจจุบัน โดยมีรายละเอียดอย่างน้อยเกี่ยวกับ วันที่ขายชื่อผู้ซื้อบัตรเงินฝาก หมายเลขบัตรเงินฝากชื่อสถาบันการเงินผู้ออกบัตรเงินฝากจำนวนเงินที่ตราไว้ในบัตรเงินฝาก วันครบกำหนด อัตราดอกเบี้ยหรือส่วนลด และจำนวนเงินที่บริษัทได้รับ (๒)ให้ถ่ายสำเนาบัตรเงินฝากที่ออกโดยสถาบันการเงินอื่นฉบับที่บริษัทได้ขายต่อไป ทั้งด้านหน้าและด้านหลัง อย่างน้อย ๑ ชุดเพื่อประโยชน์ในการอ้างอิงและติดตามตรวจสอบภายหลัง ข้อ๗ การรับเงินเป็นเช็ค ให้ขีดคร่อมเพื่อเข้าบัญชีบริษัท (Account Payee Only) ทันที ข้อ๘ การชำระเงินคืนบัตรเงินฝากเมื่อครบกำหนด ให้บริษัทจ่ายเป็นเช็คขีดคร่อมเข้าบัญชีผู้รับเงิน (Account Payee Only) และขีดฆ่า"ผู้ถือ" ออก พร้อมกับประทับตรา"จ่ายแล้ว" หน้าบัตรเงินฝากดังกล่าวรวมทั้งบันทึกชื่อและที่อยู่ของผู้รับเงินที่ปรากฏตามหลักฐานทางราชการไว้หน้าบัตรเงินฝากนั้นด้วย ข้อ๙ การจ่ายเงินตามตั๋วสัญญาใช้เงิน ให้บริษัทจ่ายเป็นเช็คขีดคร่อมเข้าบัญชีผู้รับเงิน (Account Payee Only) หรือขีดคร่อม "&Co" พร้อมกับประทับตรา "จ่ายแล้ว"หน้าตั๋วสัญญาใช้เงินดังกล่าว ข้อ๑๐ ประกาศนี้ให้ใช้บังคับเมื่อพ้น ๑๕ วัน นับแต่วันที่ประกาศในราชกิจจานุเบกษา เป็นต้นไป ประกาศณ วันที่ ๒๐ พฤศจิกายน ๒๕๓๕ วิจิตร สุพินิจ ผู้ว่าการ ธนาคารแห่งประเทศไทย[รก.๒๕๓๕/๑๔๙/๑๓๒๖๒/๒๔ พฤศจิกายน ๒๕๓๕] จารุวรรณ/แก้ไข ๖กันยายน ๒๕๔๕ A+B(C)